ขายประกันพ่วงออมทรัพย์ดึงลูกค้า
2 บริษัทประกันชีวิตออกผลิตภัณฑ์ใหม่ อุบัติเหตุ ออมทรัพย์ คุ้มครอง 48 โรคร้ายแรง
10 ส.ค. 2554

2 บริษัทประกันชีวิตออกผลิตภัณฑ์ใหม่ อุบัติเหตุ ออมทรัพย์ คุ้มครอง 48 โรคร้ายแรง 
นายบินายัค ดัตตา กรรมการผู้จัดการ บริษัท พรูเด็นเชียล ประกันชีวิต (ประเทศไทย) เปิดเผยว่า บริษัทได้จับมือกับธนาคารสแตนดาร์ดชาร์เตอร์ด (ไทย) เปิดตัว 2 กรมธรรม์ใหม่ โดย พรู พีเอ พลัส กรมธรรม์ประกันอุบัติเหตุส่วนบุคคล ทุนประกันภัยความคุ้มครองเริ่มต้นที่ 1-10 ล้านบาท เบี้ยประกันภัยเริ่มต้น 4,400 บาทต่อปี คุ้มครองค่ารักษาพยาบาลตั้งแต่ 1-3 แสนบาทต่อครั้ง และรับเงินชดเชยรายสัปดาห์เริ่มต้นที่ 1,000-5,000 บาท 
สำหรับแบบ พรูพรีเชียส ไลฟ์ 2 กรมธรรม์ออมทรัพย์ระยะสั้น ไม่ต้องตรวจสุขภาพ ชำระเบี้ย 5 ปี คุ้มครอง 10 ปี และรับเงินคืนตลอดสัญญา 592% ของทุนประกันภัย คุ้มครองกรณีเสียชีวิต 100-550% ของทุนประกันภัยหรือมูลค่าเวนคืนกรมธรรม์ แล้วแต่จำนวนใดมากกว่าให้ผู้รับประโยชน์ ทุนประกันภัยที่ 2.5 หมื่นบาทถึง 2 ล้านบาท 
นายอลัน อึง ผู้จัดการใหญ่และประธานเจ้าหน้าที่บริหาร บริษัท แมนูไลฟ์ ประกันชีวิต (ประเทศไทย) กล่าวว่า บริษัทได้ออกสัญญาเพิ่มเติมโรคร้ายแรงพิเศษ แมนูไลฟ์ โมเดิร์น แคร์ (MCI 48) คุ้มครองการเจ็บป่วยครอบคลุม 48 โรคร้ายแรง 100% ของทุนประกันภัยเมื่อตรวจพบว่าป่วยด้วยโรคร้ายแรง 47 โรค และรับเงินค่าใช้จ่ายในการรักษาเพิ่มเติม 10% ของทุนประกันภัยสูงสุด 5 หมื่นบาท
นอกจากนี้ รับเงินค่าใช้จ่ายในการรักษาเพิ่มเติม 10% ของทุนประกันภัย กรณีเจ็บป่วยด้วยโรคมะเร็งในอวัยวะเฉพาะเพศชาย และเงินค่าใช้จ่ายในการรักษา 20% ของทุนประกันภัย หรือสูงสุด 1 แสนบาท เพื่อเป็นค่าใช้จ่ายในกรณีเจ็บป่วยด้วยโรคมะเร็งระยะเริ่มแรกในอวัยวะเฉพาะสำหรับเพศหญิง 
“ให้ความคุ้มครองถึงอายุ 60 ปี และสามารถต่ออายุได้จนถึง 74 ปี โดยจะให้ความคุ้มครองสูง 6 เท่าของทุนประกันภัยหลัก” นายอลัน กล่าว